ثار نتباهي هاد ليـيامات واحد البلاغ كولـّـو مـَـرحـَـمة، عطف أو رفق على يد ممثلين المجتمع المدني النمساوي، لمــّـا نشروا شبان الكلمات المؤثرة التالية على شكل رسالة: “عزيزي الجـّـار، الجـّـارة ولا ّ الجيران، إيلا كان فى العمر ديالك كثر من 65 عام ولا ّ عندك عرض من أعراض قلة المناعة ولا ّ مناعة ضعيفة، بغينا، “فــْـريدي” أو “آنـْـدي”، البرطمة رقم 12، نساعدوك باش تبقى كتوفــّـر على صحة جيدة، ما كننتاميوْش للفئة المعرضة للخطر، هاكدا غادي يمكن لينا نوقفوا معاك، إيلا دعات الضرورة. إيلا كاينين شي حوايج ما نعملوا ، غادي نكونوا سـُـعداء إيلا مكن لينانعاوْنوك، يمكن ليك تسجـّـل على ورقة الحوايج اللي بغيتي أو تحـطـّـها حدا باب البرطمة ديالنا، فى صندوق البريد ولا ّ تتصل بينا في التيلــيـفون ...43+ جميع يمكن لــّ “فيــيانا” تتجاوز الـجــّـايحة. من “فـْـريدي” أو “آنـْـدي” أطيب التمنيات” التضامن شرط أساسي للبنيات التحتية ديال أيّ دولة إيلا بغينا نبـنيوْا مجتمع عادل اللي كيضمن للكل واحد الأمن الإجتماعي أو المشاركة فى تخاذ القرارات الازمة، التضامن هو البنية التحتية الأخلاقية بامتياز ديال جميع المجتمعات المتقدمة، أو هو لتزام متشارك: واجب الأمة تجاه الفرد أو واجب الفرد تجاه الأمة، التضامن كيكون ديما فى مستوى الحدث، بالأخص فى إطار الكوارثالطبيعية، أو فى هاد الحالة كل واحد منــّـا إلا ّ أو كان معرّضبطريقة مباشرة ولا ّ غير مباشرة للخطر، بالأخص إيلا كانت العائلة كبيرة، التضامن هو اللي كيقلص من حدة الفوارق الإجتماعية، منشح العواطف النبيلة، من قساوة المعاملة أو كـيـوفــّـر السلم الروحي،الأمن أو التوجيه. فى المجتمعات الديمقراطية المفتوحة كتركــّـز الدولة على مسؤولية الفرد، أمــّـا فى المجتمعات القمعية كتركز على التسلط أو الرقابة المفرطة، كنحيـيــّـي من هاد المنبر جميع السلطات المغربية المسؤولة على الإجراءات الإحترازية، لأن الدولة كتوفــّـر على معلومات اللي ما عارفينش جل المواطنين أو المواطنات، أو تفشي فيروس كورونا فى الطاليان أحسن دليل على أنه كان كيتسارى طول أو عرض فى البلاد بلا ما تنتابه ليه الدولة، أو علاش كيموتوا الناس بكثرة؟ لأن الدولة ما عندهاش بكل بساطة الفراشات الكافية، بالأخص بالأجهزة الازمة المزودة بآلات الأوكسيجين، بغض النظر على نظام صحي ممتاز. غير باش ناخذوا واحد الفكرة: فى نكلاتيرا، يا حسرة، يلا ّه 6،6 سرير للعناية المركزة كاينة بالنسبة لــَـ 100.000 مواطن، فى ألمانيا 29،2 سرير أو فى الولايات المتحدة 34،7 سرير، فى هاد الحالة قرارات الدولة المغربية جريئة أو فى محلــّـها، المغزى منـــّـها تـحـدّ من سرعة نتشار الفيروس، أو لـحدّ الآن ما لاحضت حتى شي تهاون ولا ّ ستخفاف بصحة المواطنين أو المواطنات، ضروري نهضروا كذلك على بعض المواطنين اللي تشكــّـاوْا، لأن التجاوب مع أسئلتهم ولا ّ معحالتهم الصحية ما كانش فى المستوى المطلوب، فى هاد الحالة لازمعلى اللي كيتكلـــّـموا، كيوجــّـهوا الناس باسم وزارة الصحة إفصحوا على سميـيـاتهم الكاملة، لأنه ما يمكنش لينا نتعاملوا مع أشباح ولاكن مع كوادر مسؤولة، هاد التدابير كتدخول فى خانة الشفافية أو الحكامة، حنا اليوما فى حاجة للمواطنين، للمواطنات ناضجين، واعيين، ماشي للتعاون قسري، ممنوح، هاكذا غادي يمكن لينا نتغـلـــّـبوا على الصعاب، ماشي بالبروباكاندا ولا ّ بالتكتــّـم بحال اللي طرى فى الأنظمة التعسفية، القمعية، إيران على سبيل المثال. فى القارة الإفريقية كاينة اليوما كثر من 18 دولة فاين دخول ليها فيروس كورونا، بالفعل كيشكل هاد الفيروس خطورة قصوى على هاد الدول إيلا مشات حتى نتاشرات فيها هاد الجايحة، لأن بكل بساطة هاد الأنظمة الصحية ما يمكنش ليها تتحمـّـل كثر من اللي فى طاقتها، زايدون صعيب على شريحة مهمة من الشعب يتمسـّـك بتدابير النظافة الصحية، لأن كثير منهم ما عندهومش ماء نظيف حتى باش إغسلوا يـدّيهم، لذلك من الواجب على كل واحد إساهم باش تتقلص سرعة نتشار هاد الوباء، كانت الدولة غنية ولا ّ فقيرة، لأن الهدف من هاد القرارات الإحترازية هي نقذ ما أمكن من الأرواح. مع الأسف كاينين شي وحدين كيعوموا فوق هاد الموجة بْـلا ولا أوقية وحدة من المسؤولية ولا ّ المواطنة، حيت كنقراوْا فى بعض وسائل التواصل الإجتماعي أن الأطبة اليابانيين لـْـقاوْا وصفة كيفاش يمكن للواحد يتغلـــّـب على هاد الفيروس إيلا شرب كولا ّ 15 دقيقة كاس صغير ديال الماء، من بعد ما يهبط الفيروس للمعدة غادي تقدي عليه الحموضية اللي عندنا تمــّـا، أو إيلا ما عملتيش هاكدا غادي يطلع الفيروس للقصبة الهوائية باش يتوعــّـر فى الريـيــّـة، ولاكن حسب جميع المعاهد المختصة فى الأوبئة لا من : “سي دي سي”، الميريكانية، “روبيرت كوخ” الألمانية ولا ّ “باستور” الفرانساوية، إيلا مشى حتى دخول الفيروس للذات، فات الفوت. لا هاد المعاهد المختصة لا المنظمة الصحية العالمية كيحثوا الناس على غسيل اليدين بالماء أو الصابون، عل الأقل 20 ثانية، يعني 5 ديال المرّات سورة الإخلاص: “قل هو الله أحد.....”، بلا ما تزرب، مع الغسيل ديال اليدّين بالصـّـابون الغشى الـدّهني ديال الفيروس كيذوب، أمـّـا الجراثيم لوخرى اللي كتتغلــّب على الصابون كتزول أو تهبط مع الماء، يشرب الواحد الماء الكافي ما كاين حتى شي مانع، بالعكس صحي، ولاكن اللي كيشرب الماء أو ينسى ما يغسلش يدّيه بالصابون ولا ّ ما كيبـعــّـدش على المرضى ما يتفاجئش إيلا عرّض صحتو للخطر أو من بعد للوسط اللي عايش فيه، المهم: نتركوا مسافة بينا أو بين اللي كيكوحّ ولا ّ كيعطس، أو التدابير اللي خدات الدولة المغربية كتدخول فى هاد الباب، لأن الوقاية خير من العلاج. لحد الآن كاينين جوج ديال الدول اللي عرفوا يتعاملوا مع فيروس كورونا بصرامة أو حكمة: الطايـْـوان أو سنغافورة، فى طايوان كاينة لحد الآن شي 60 حالة أو شخص واحد مات، أو هاد الدولة كتعامل مع شعبها بشفافية كبيرة بلا أي أرقام غير مبلغ عنها، لأنها دولة ديمقراطية محضة، فى ظرف وجيز تعاملات السلطات الطايوانية بجدية مع هاد الوباء، منعات تصدير الكمامات، راقبات كل واحد جا من الصين الشعبية فى بدو فيبراير، منعات على جميع الرعايا الصينين إدوخلوا للبلاد ولوْ لحد الآن الطايوان بلاد سياحية بامتياز بالنسبة للصين الشعبية، فضلات الدولة تخسر الفلوس ولا الأرواح، لأن الثقة فى الدولة أو فى المؤسسات عملة صعبة اللي ما كتقبــّـل حتى شي محابة، مجاملة ولا ّ تهاون، أو اللي شكـّـات فيه الدولة كتفرض عليه الحجر الصحي بلا ما ترسل ولا بوليسي واحد باش يحضي هادا ولا ّ هادي، كثر من 30000 شخص تعزلوا، غير التليفون كافي باش تعرف واش هاد المواطن ڭالس فى دارو ولا ّ كيخيـيـّـط فى الدروبى، أو اللي ما بغاش يسمع كاين القانون فى دولة ديمقراطية، يمكن الخطيية توصل حتى 10 مليون سانتيم أو كثر. شنو لـمــّـع صورة هاد الحكومة أو زاد من شعبيتها؟ الشفافية! كون خذلات الحكومة شعبها بالكذوب غادي تفقد كل مصداقيتها، أو هادا مشكل المغرب، ما عندنا حتى شي ثقة فى جل الأحزاب السياسية، لأنها كتكذب علينا، واش اللي كيقول ليك أن المغرب حسن من فرانسا غادي تصدّقـو؟ “لا يلدغ المؤمن من جحر مرتين”. أو بحاث هاد الدويلة صـرّحوا يلا ّه هادي شي إيـّـامات بأنهم توصـّـلوا للواحد الفحص السريع اللي ما كيفوتش 15 دقيقة، ليومنا هادا عل الأقل 4 ديال السوايع، ولوْ الحق يقال التجارب الماجية هي اللي غادي تثبت واش هاد الفحص الطايواني السريع فعــّـال ولا ّ لا! أمــّـا سنغافورة اللي أكيد معروفة، مشهورة بالخطييات اللي كتفرضها على مواطنيها ما معاهاش المزاح، غير الماكلة ولا ّ يتناول شي واحد المشروبات فى الفضاء العام يمكن إجرّ عليك محاين يمكنتوصل حتى 3 ديال المليون سانتيم، موظفين وزارة الصحة كيقوموا بتحرير محضر دقيق ديال كل مواطن أو فاين كان فى الجوج ديال السيمانات التالية، أو إيلا مشى حتى نسى ولا ّ ما بغاش يتعامل مع موظفين وزارة الصحة وزارة الداخلية كتدخــّـل، أو اللي مشى حتى ما تقبـّـلش تدبيرات الدولة ليه الخطييات بالمرصاد ولا ّ الترحيل من البلاد كيف طرى للواحد الشخص اللي كان كيتوفر على إقامة دائمة، ذنبو؟ ما بقاش فى دارو لمــّـا فرضات عليه السلطات المحلية الحجر الصحي، ما مشى حتى نوّه رئيس المنظمة الصحية العالمية بالقرارات الجريئة اللي قامت بيها سنغافورة، أو بالفعل هادا وقت الإمتناع، العدول أو الزهد، ماشي البذخ أو الترف. أو المشاهد البئيسة، البدائية اللي لاحظنا هاد ليـيــامات التالية ما عندها حتى شي مبرر، لمــّـا كتشوف بعض الأنانيين “مجـبــّـلين”الشـّـاريووات ديالهم بالمواد الغدائية أو بأوراق الحمام إلخ، بحال إيلا غادي تفنى الدنيا، لأن حرية القرار ما كيتمتع بيها غير الإنسان، أمــّـا الحيوان ولا ّ النباتات ما كيتوفروش على هاد الخاصية، الحيوانات متحكمة فيهم الغريزة بالأساس، فى هاد المواقف اللي كنعيشوا اليوما التواضع، التشبيك، الإبتهال، التماسك أو التضامن ضروريين، أو نتــّـاخذوا رؤساء جيرانا فى الشمال كقدوة أو كيفاش كيتعاملوا مع شعوبهم، لا فى النـڭليز، فى فرانسا، ألمانيا، إطاليا إلخ، لمــّـا صارحوا شعوبهم، هيؤوهم نفسيا على التضحيات اللي لازم إقوموا بيها، بلا ما ندخول فى الجزئيات، مع العلم أن كل دولة أو عندها برنامج وقائي حسب طقوس، أعراف أو ظروف مناخية خاصة بيها، الله إنجـّـي المغرب، إبـعـّـد الـبـْـلا على أهلو أو على اللي عايش فوق أرضو. 
كوفـيـد تسْـعـطاش: آية في التضامن من النمسا